b"\n_START_ARTICLE_\nSant Joan Baptista, Sant Fabi\xc3\xa0 i Sant Sebasti\xc3\xa0\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nAquest retaule va \xc3\xa9sser encarregat al pintor Miguel Xim\xc3\xa9nez a principis de l'any 1494 pels membres de la confraria de Sant Joan del Reial Monestir de Santa Maria de Sixena. A partir de diverses obres, entre les quals destaquen el retaule signat de Sant Miquel i Santa Caterina de l'esgl\xc3\xa9sia de Santa Mar\xc3\xada d'Eixea (Saragossa), el retaule major de l'esgl\xc3\xa9sia de Blesa (Terol), dut a terme entre els anys 1481 i 1487 conjuntament amb Mart\xc3\xadn Bernat, i aquestes taules de Santa Maria de Sixena, queda clarament definida la personalitat art\xc3\xadstica de Miguel Xim\xc3\xa9nez, en la qual destaquen els deutes amb l'obra de Bartolom\xc3\xa9 Bermejo i amb els gravats de Martin Schongauer (1450-1491). L'11 de maig del 1484 va \xc3\xa9sser nomenat pintor reial per Ferran el Cat\xc3\xb2lic._NEWLINE_La cronologia coincident d'aquesta obra amb la de la taula de Sant Joan Baptista feta per Mart\xc3\xadn Bernat per a l'esgl\xc3\xa9sia d'aquest sant a Said\xc3\xad (actualment conservada al Museu de Lleida Dioces\xc3\xa0 i Comarcal) ajuda a visualitzar les semblances i les difer\xc3\xa8ncies existents entre les pintures de Xim\xc3\xa9nez i Bernat._NEWLINE_Fou adquirit el 1918 i el seu n\xc3\xbamero de cat\xc3\xa0leg al MNAC \xc3\xa9s el 15858.\n_START_SECTION_\nDescripci\xc3\xb3\n_START_PARAGRAPH_\nAl centre, la figura de Sant Joan Baptista (vestit amb una t\xc3\xbanica de pell de camell i un ampli mantell de color porpra sobre les espatlles) assenyala amb el dit la figura de l'Agnus Dei o Anyell de D\xc3\xa9u. La celebraci\xc3\xb3, el mateix dia, de la festivitat de Sant Fabi\xc3\xa0 i la de Sant Sebasti\xc3\xa0 va motivar que en diverses ocasions ambdues advocacions fossin coincidents. Sant Fabi\xc3\xa0 es representa com a bisbe i amb el rastell del seu martiri, mentre que Sant Sebasti\xc3\xa0 (vestit de cavaller de l'\xc3\xa8poca) porta la fletxa i l'espasa martirials."